Et derby uden fans fra den ene klub. Det kan endnu en gang blive scenariet, når dansk fodbolds største klubkamp skal afvikles 19. februar.

Brøndbys fans truer således med at blive væk fra Parken, når deres hold krydser klinger med FC København i forårets første superliga-runde. De blå-gule tilhængere føler sig dårligt behandlet af værterne fra FCK. Derfor kan de tage det iøjnefaldende skridt.

»Som det ser ud lige nu, boykotter vi,« siger næstformand i Brøndby Support, Sarah Agerklint, til BT.

Vi får 1.400 billetter, og vi får kun den faste del af tribunen. Vi får altså et meget langt afsnit, der fylder hele tribunen. Til gengæld er det meget smalt. Det gør det rigtig svært at skabe den stemning, som vi gerne vil skabe til et derby Sarah Agerklint, næstformand i Brøndby Support

Gennemfører de blå-gule fans boykotten, vil det ikke være første gang, de vælger at blive væk fra et derby i nationalarenaen. Senest Brøndby og FC København mødtes i Parken, 17. april sidste år, var det også uden tilhængere af udeholdet på tribunerne.

Dengang var årsagen restriktioner fra FCKs side. Det samme er tilfældet denne gang.

»Vi får 1.400 billetter, og vi får kun den faste del af tribunen. Vi får altså et meget langt afsnit, der fylder hele tribunen. Til gengæld er det meget smalt. Det gør det rigtig svært at skabe den stemning, som vi gerne vil skabe til et derby,« lyder det fra Sarah Agerklint:

»Vi har også fået nogle restriktioner i forhold til vores tifoer. Her har vi historisk haft rigtig svære forhold i Parken,« fortsætter næstformanden i Brøndby Support.

Da Brøndbys tilhængere senest boykottede et derby sidste forår, skete det efter massiv ballade netop i Parken.

I en pokalsemifinale få uger inden havde en gruppe af Brøndbys tilhængere bombarderet banen og FC Københavns spillere og ledere med kasteskyts, ligesom gruppen af uromagere forsøgte at entrere banen og kravlede op på spillertunnellen. Det var i kølvandet på denne episode, FC København valgte at minimere antallet af gæstende Brøndby-fans i Parken til 1.400 og skrue op for forholdsreglerne.

Brøndby Support oplever disse forholdsregler som overdrevne restriktioner og føler sig modarbejdet af rivalerne fra Østerbro. FC København mener modsat, at klubben har sit på det rene. Problemet med tifoer mener københavnerne er løst, og de øvrige forholdsregler er taget af sikkerhedsmæssige hensyn.

»Vi har en god og konstruktiv dialog mellem vores respektive sikkerhedsafdelinger hvor vi blandt andet har afstemt brugen af tifo. Til denne kamp har vi af sikkerhedsmæssige årsager flyttet udeholdet fra det normale away afsnit på A-tribunen til den faste afsnit af D-tribunen med en kapacitet på 1.400,« siger FC Københavns pressechef, Jes Mortensen.

Den køber de dog ikke i Brøndby Support. Her mener Sarah Agerklint, at FC København griber tingene forkert an. Hun anerkender, at der efter sidste forårs ballade skal tages forholdsregler, men samtidig er hun træt af at føle sig modarbejdet af FC København.

»Jeg kan godt forstå, man har behov for at tage nogle sikkerhedshensyn. Jeg er bare ikke sikker på, det er den rigtige måde at gøre det på. Man kunne gøre det på en bedre måde uden at gøre det så restriktivt og negativt,« understreger hun.

Af sikkerhedshensyn spilles derbyet 19. februar allerede kl. 13.30.